**Τίτλος Σεναρίου:** Χαρταετοί

**Όνομα:** Σταυρίτσα

**Επίθετο**: Πλωμαρίτου

**Μάθημα/Γλώσσα:** Νεοελληνική Γλώσσα

**Ομάδα/Στόχος (Βαθμίδα Εκπαίδευσης και Τάξη):** Πρωτοβάθμια, Β΄ Δημοτικού

**Ομάδα/Στόχος (Επίπεδο Γλωσσομάθειας):** Βασικές γνώσεις ανάγνωσης γραφής

**Διάρκεια Σεναρίου σε διδακτικές ώρες**: 3

**Θέμα/αντικείμενο διδασκαλίας:** Προφορική και γραπτή περιγραφή ενός πίνακα ζωγραφικής, η χρήση των επιθέτων στην περιγραφή εικόνων.

**Λέξεις κλειδιά:** Ελληνική γλώσσα και ζωγραφική, χρήση επιθέτων

**Τέχνες που εμπλέκονται:** Ζωγραφική , Ποίηση

**Διδακτικό εγχειρίδιο (αν χρησιμοποιείται):** Ανθολόγιο Λογοτεχνικών Kειµένων A΄& B΄ ∆ηµοτικού σελ 51, ποίημα του Νίκου Κανάκη «Χαρταετοί»

 **Διδακτικοί στόχοι:** Οι μαθητές πρέπει ● να βιώσουν τα παράλληλα εκφραστικά μέσα της λογοτεχνίας και της ζωγραφικής. ● να χρησιμοποιούν τα κατάλληλα επίθετα για να περιγράψουν το θέμα ενός πίνακα ζωγραφικής. ● να συγκρίνουν δυο πίνακες ζωγραφικής χρησιμοποιώντας και επίθετα συγκριτικού βαθμού. ● να φαντάζονται τον εαυτό τους μέσα σε έναν πίνακα ζωγραφικής και να περιγράφουν τα συναισθήματά τους. ● να συνεργάζονται μεταξύ τους για να δημιουργήσουν ομαδικά ή ατομικά ένα ποίημα, ένα μικρό κείμενο ή ένα ομαδικό κολάζ ζωγραφικής.

**Μέθοδοι διδασκαλίας:** Ομαδοσυνεργατική μέθοδος διδασκαλίας, ενεργός μάθηση. Ο ρόλος του εκπαιδευτικού Είναι διαμεσολαβητικός βοηθητικός στην ομαλή συνεργασία των μελών της ομάδας, στον καταμερισμό των αρμοδιοτήτων κάθε μέλους και καθοδηγητικός σε θέματα τεχνικής του γραπτού κειμένου. (Εικ. 4)

**Διαθεματικότητα**: ● Το θέμα των χαρταετών είναι από τα αγαπημένα των μαθητών. Είναι όμως και αγαπημένο θέμα πολλών ζωγράφων. Με αφορμή το ποίημα του Νίκου Κανάκη «Χαρταετοί» μελετάμε κάποιους πίνακες ζωγραφικής με το ίδιο θέμα, τους συγκρίνουμε, τους περιγράφουμε προφορικά και γραπτά, γράφουμε το δικό μας ποίημα και κατασκευάζουμε ένα ομαδικό κολάζ. Συνεργαζόμαστε και απολαμβάνουμε τα έργα τέχνης της ποίησης και της ζωγραφικής και ταυτόχρονα μαθαίνουμε να χρησιμοποιούμε τα επίθετα στον προφορικό και γραπτό λόγο.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών**): Χρονική διάρκεια, 30 λεπτά Ενεργοποίηση ενδιαφέροντος, σύνδεση με προσωπικές εμπειρίες των μαθητών ● Οι μαθητές αφηγούνται τις εμπειρίες τους σχετικά με το πέταγμα του χαρταετού, την κατασκευή του, περιγράφουν τον δικό τους χαρταετό, χρώμα, μέγεθος, σχήμα με τη βοήθεια ερωτήσεων. Επεξεργασία ποιήματος ● Οι μαθητές διαβάζουν το ποίημα του Νίκου Κανάκη «Χαρταετοί» του Ανθολογίου. Χαρταετοί Πέρα στους λόφους τους γυμνούς πήγαν ο Μπάμπης κι η Λενιώ, τα κοντογειτονόπουλα, να ρίξουν τους χαρταετούς. Πείσμα που το 'βαλαν τα δυο ποιος θα περάσει τ' αλλουνού. Τραβούν καλούμπα\*, κι οι αϊτοί πήραν τους δρόμους τ' ουρανού. Με τα σκοινιά στο χέρι τους λοξοκοιτιούνται κι απορούν, που βλέπουν και τους δυο αϊτούς στο ίδιο ύψος να πετούν! Όσο να ιδούν να καλοϊδούν, εμπλέχτηκαν κι οι δυο αϊτοί κι ανεμοστροβιλίζοντας πέσαν μπροστά τους καρφωτοί. Τώρα ο Μπάμπης κι η Λενιώ να τους ξεμπλέξουν δεν μπορούν, μπερδεύουνε τα χέρια τους, λοξοκοιτιούνται και γελούν. Νίκος Κανάκης ● Αποσαφηνίζονται πιθανές άγνωστες λέξεις όπως π.χ. καλούμπα, ανεμοστροβιλίζοντας κ.λπ. από τους μαθητές ή τον/την εκπαιδευτικό. ● Ακολουθούν ερωτήσεις κατανόησης του κειμένου από τον /την εκπαιδευτικό, που αφορούν το πού, πότε, ποιοι, τι έγινε, γιατί, πώς αισθάνθηκαν τα παιδιά κλπ. ( Εικ. 1)

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Χρονική διάρκεια 15 λεπτά Σύνδεση με τη ζωγραφική ● Περιγράφουν προφορικά τον πίνακα του Νίκου Χατζηκυριάκου-Γκίκα «Στέγες και αετοί» εντοπίζοντας με τη βοήθεια του/της εκπαιδευτικού τον αριθμό των χαρταετών, το χρώμα του ουρανού, την ανθρώπινη απουσία, την έμφαση στις στέγες. ● Παρατηρούν τον πίνακα και μαντεύουν την θέση του ζωγράφου. ● Φαντάζονται ότι ανεβαίνουν ψηλά στον ουρανό σαν τον αετό και παρατηρούν τον κόσμο κάτω. (Νίκου Χατζηκυριάκου-Γκίκα «Στέγες και αετοί») 1.Περιγράφουν επίσης τον πίνακα της Simon Taylor “Kite Flying” . 2. Τι κάνουν οι άνθρωποι στον πίνακα; 3. Πώς νιώθουν τα παιδιά που πετούν με τον χαρταετό; 4.Στη θέση ποιανού θα ήθελαν να βρίσκονται και γιατί; (Simon Taylor “Kite Flying” )

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών)**: Χρονική διάρκεια, 30 λεπτά ● Οι μαθητές χωρίζονται σε ομάδες. ● Παρουσιάζονται στους μαθητές 6 πίνακες ζωγραφικής με θέμα τον χαρταετό στον διαδραστικό πίνακα ή στον προτζέκτορα. ● Οι μαθητές φτιάχνουν έναν κατάλογο με επίθετα που είναι κατάλληλα για την περιγραφή των χαρταετών, του τοπίου, των ανθρώπων που εμφανίζονται στους πίνακες. ● Στον υπολογιστή κάθε ομάδας εμφανίζεται ένας από τους έξι πίνακες, διαφορετικός για κάθε ομάδα. ● Κάθε ομάδα πρέπει να περιγράψει τον πίνακα και χρησιμοποιώντας κατάλληλα επίθετα δημιουργώντας ένα σύντομο γραπτό κείμενο και να το παρουσιάσει στους μαθητές των άλλων ομάδων. Γιάννης Μαγγανάρης “χαρταετός” Αγήνωρ Αστεριάδης ‘Χαρταετοί’ Δημήτρης Μυταράς ‘χαρταετοί’ Δημήτρης Μανίνης ‘Χαρταετοί’ Σπύρος Βασιλείου ‘Ο χαρταετός στο σύρμα’ Simon Taylor “Kite Flying”

**Φάσεις  4, 5, 6 (εφόσον υπάρχουν) (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Χρονική διάρκεια 15 λεπτά 1. Οι μαθητές συγκρίνουν προφορικά τον πίνακα του Χατζηκυριάκου-Γκίκα του Ανθολογίου τους με αυτόν της ομάδας τους, και εντοπίζουν τις ομοιότητες και τις διαφορές. 2. Παιχνίδι: Μαντέψτε για ποιον πίνακα μιλώ… (κολάζ με τους 6 πίνακες ζωγραφικής) ● Κάθε ομάδα επιλέγει έναν από τους 6 πίνακες ζωγραφικής που υπάρχει στην οθόνη του υπολογιστή και οι μαθητές προσπαθούν να τον περιγράψουν στους μαθητές της άλλης ομάδας χρησιμοποιώντας επίθετα έτσι ώστε να μαντέψουν για ποιον πίνακα πρόκειται . Φάση 5 Χρονική διάρκεια 25 λεπτά Γράφουμε ένα ποίημα για τον χαρταετό ● Κάθε ομάδα προσπαθεί να γράψει ένα μικρό ποίημα με θέμα το πέταγμα του χαρταετού. ● Μπορούν να ακολουθήσουν την δομή του ποιήματος του Νίκου Κανάκη αλλάζοντας τα ονόματα των ηρώων, τον τόπο και την έκβαση των γεγονότων και να γράψουν το δικό τους ποίημα ή να περιγράψουν μια πραγματική ή φανταστική ιστορία με κεντρικό ήρωα ένα ή περισσότερα από τα μέλη της ομάδας. ● Ανακοινώνουν την εργασία τους στις άλλες ομάδες. (εικ. 2 ) Φάση 6 Χρονική διάρκεια 20 λεπτά Ζωγραφίζουν ατομικά μέσα σε δοσμένο πλαίσιο τον εαυτό τους να πετάει έναν χαρταετό, Κόβουν και κολλούν τη ζωγραφιά τους στον ομαδικό πίνακα. (εικ.3)